Handlingen er lagt til USA i 1981. Hovedpersonen er 13 år gamle Trevor, som skiller seg ut på mer enn én måte fra omgivelsenes forventninger til et tretten år gammel gutt. For det ene er han glad i å danse og spille teater. Han er en stor fan av Diana Ross, og drømmer om å kle seg ut som henne til Halloween. I tillegg har han forelsket seg i Pinky, en gutt som går i samme klasse. Alt dette gjør at skolens plageånder blinker ham ut som et opplagt mobbeoffer. Heller ikke foreldrene eller andre voksne synes at Trevor oppfører seg slik han skal, og han blir sendt til presten Joe i håp om at samtaler med presten skal få ham på bedre tanker.